CELEX: 32017R0786
Language: el
Date: 2017-05-08 00:00:00
Title: Κανονισμός (ΕΕ) 2017/786 της Επιτροπής, της 8ης Μαΐου 2017, για την τροποποίηση του κανονισμού (ΕΕ) αριθ. 142/2011 όσον αφορά τους ορισμούς του ιχθυάλευρου και του ιχθυέλαιου (Κείμενο που παρουσιάζει ενδιαφέρον για τον ΕΟΧ )

9.5.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 119/1
               
            ΚΑΝΟΝΙΣΜΌΣ (ΕΕ) 2017/786 ΤΗΣ ΕΠΙΤΡΟΠΉΣ
      της 8ης Μαΐου 2017
      για την τροποποίηση του κανονισμού (ΕΕ) αριθ. 142/2011 όσον αφορά τους ορισμούς του ιχθυάλευρου και του ιχθυέλαιου
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (1), και ιδίως το άρθρο 31 παράγραφος 2,
      Εκτιμώντας τα ακόλουθα:
      
                  (1)
               
               
                  Ο κανονισμός (ΕΚ) αριθ. 1069/2009 θεσπίζει κανόνες για τη δημόσια υγεία και την υγεία των ζώων όσον αφορά τα ζωικά υποπροϊόντα και τα παράγωγα προϊόντα, προκειμένου να προλαμβάνονται και να ελαχιστοποιούνται οι κίνδυνοι που προκύπτουν από τα εν λόγω προϊόντα για τη δημόσια υγεία και την υγεία των ζώων. Κατατάσσει τα προϊόντα αυτά σε ειδικές κατηγορίες ανάλογα με το επίπεδο των αντίστοιχων κινδύνων και προβλέπει απαιτήσεις σχετικά με την ασφαλή χρήση και απόρριψή τους.
               
            
                  (2)
               
               
                  Ο κανονισμός (ΕΕ) αριθ. 142/2011 της Επιτροπής (2) θεσπίζει κανόνες εφαρμογής για τον κανονισμό (ΕΚ) αριθ. 1069/2009, καθώς και τους ορισμούς των ζωικών υποπροϊόντων, όπως είναι το ιχθυάλευρο και το ιχθυέλαιο.
               
            
                  (3)
               
               
                  Το ιχθυάλευρο ορίζεται στο παράρτημα I σημείο 7 του κανονισμού (ΕΕ) αριθ. 142/2011 ως μεταποιημένη ζωική πρωτεΐνη που προέρχεται από υδρόβια ζώα, εξαιρουμένων των θαλάσσιων θηλαστικών. Ο ορισμός για το ιχθυέλαιο, το οποίο είναι προϊόν της ίδιας τεχνολογικής επεξεργασίας με το ιχθυάλευρο, δίνεται στο σημείο 9 του εν λόγω παραρτήματος.
               
            
                  (4)
               
               
                  Σύμφωνα με το άρθρο 3 σημείο 9 του κανονισμού (ΕΚ) αριθ. 1069/2009, τα «υδρόβια ζώα» ορίζονται με παραπομπή στο άρθρο 3 παράγραφος 1 στοιχείο ε) της οδηγίας 2006/88/ΕΚ του Συμβουλίου (3) ως ψάρια που ανήκουν στην υπερομοταξία Άγναθα και στις ομοταξίες Χονδριχθύες και Οστεϊχθύες, μαλάκια που ανήκουν στο φύλο Mollusca και καρκινοειδή που ανήκουν στο υποφύλο Crustacea·
               
            
                  (5)
               
               
                  Ο τρέχων ορισμός για τα «υδρόβια ζώα» δεν περιλαμβάνει τους αστερίες που ανήκουν στο φύλο εχινόδερμα, υποφύλο Asterozoa ούτε άλλα εκτρεφόμενα υδρόβια ασπόνδυλα εκτός από τα μαλάκια και τα καρκινοειδή. Επομένως, επί του παρόντος δεν είναι δυνατόν να χρησιμοποιηθούν αστερίες ή άλλα εκτρεφόμενα υδρόβια ασπόνδυλα εκτός από τα μαλάκια και τα καρκινοειδή για την παραγωγή ιχθυάλευρου και ιχθυέλαιου.
               
            
                  (6)
               
               
                  Οι αστερίες είναι θαλάσσια ασπόνδυλα κυρίως θηρευτές άλλων θαλάσσιων ασπόνδυλων, όπως είναι τα μαλάκια. Συνήθως αλιεύονται ως παραπροϊόν εκτροφής δίθυρων μαλακίων που προορίζονται για κατανάλωση από τον άνθρωπο χωρίς αξιοσημείωτη αρνητική επίπτωση στον πληθυσμό τους. Το εν λόγω παρεμπίπτον αλίευμα αποτελεί μια δυνητικά πολύτιμη πηγή πρωτεΐνης για τις ζωοτροφές των χοιροειδών ή των πουλερικών.
               
            
                  (7)
               
               
                  Το σκουλήκι πολύχαιτος Nereis virens αποτελεί εναλλακτική πηγή πρωτεΐνης για τη διατροφή των εκτρεφόμενων σαρκοβόρων ψαριών που επιτρέπει τη μείωση του κόστους των ζωοτροφών και της εξάρτησης από το ιχθυάλευρο.
               
            
                  (8)
               
               
                  Η αιτιολογική σκέψη 18 του κανονισμού (ΕΚ) αριθ. 1069/2009 εξηγεί ότι υδρόβια ασπόνδυλα που δεν καλύπτονται από τον ορισμό του άρθρου 3 σημείο 9 του εν λόγω κανονισμού, όπως είναι οι αστερίες και τα εκτρεφόμενα υδρόβια ασπόνδυλα εκτός από τα μαλάκια και τα καρκινοειδή, και δεν συνεπάγονται κίνδυνο μετάδοσης ασθενειών μπορούν να χρησιμοποιούνται εφόσον πληρούν τις ίδιες απαιτήσεις όπως και τα υδρόβια ζώα που εμπίπτουν στον ορισμό, για παράδειγμα για την παραγωγή ιχθυάλευρου.
               
            
                  (9)
               
               
                  Οι υπάρχοντες ενωσιακοί κανόνες σχετικά με τα ζωικά υποπροϊόντα και τις μεταδοτικές σπογγώδεις εγκεφαλοπάθειες (4) δεν απαγορεύουν τη χρήση του αστερία και των άλλων εκτρεφόμενων υδρόβιων ασπόνδυλων εκτός από τα μαλάκια και τα καρκινοειδή στην παραγωγή ζωοτροφών για εκτρεφόμενα ζώα.
               
            
                  (10)
               
               
                  Καθώς η χρήση μεταποιημένων ζωικών πρωτεϊνών από μη εκτρεφόμενα υδρόβια ζώα, όπως είναι ο αστερίας, και εκτρεφόμενα υδρόβια ζώα εκτός από τα μαλάκια και τα καρκινοειδή, στις ζωοτροφές για μη μηρυκαστικά ζώα δεν παρουσιάζει υψηλότερο κίνδυνο από τη χρήση του ιχθυάλευρου στις εν λόγω ζωοτροφές, κρίνεται σκόπιμο να τροποποιηθούν οι ορισμοί του «ιχθυάλευρου» και του «ιχθυέλαιου» ώστε να συμπεριλάβουν ορισμένα υδρόβια ασπόνδυλα ζώα.
               
            
                  (11)
               
               
                  Για λόγους περιβαλλοντικής προστασίας και για να αποφευχθεί η πρόκληση νέας πίεσης στους πληθυσμούς των μη εκτρεφόμενων αστεριών, η χρήση τους για την παραγωγή ιχθυάλευρου θα πρέπει να περιοριστεί στις περιπτώσεις που οι αστερίες αλιεύονται σε περιοχή παραγωγής μαλακίων όπως ορίζεται στην οδηγία 2006/88/ΕΚ.
               
            
                  (12)
               
               
                  Οι ορισμοί για το ιχθυάλευρο και το ιχθυέλαιο στο παράρτημα I σημεία 7 και 9 αντίστοιχα του κανονισμού (ΕΕ) αριθ. 142/2011 θα πρέπει να τροποποιηθούν ανάλογα.
               
            
                  (13)
               
               
                  Τα πρότυπα μεταποίησης για το ιχθυέλαιο όπως ορίζονται στο παράρτημα X του κανονισμού (ΕΕ) αριθ. 142/2011 θα πρέπει να διευρυνθούν με παραπομπή στο άρθρο 10 παράγραφος 1 του κανονισμού (ΕΚ) αριθ. 1069/2009 ώστε να επιτραπεί η χρησιμοποίηση υδρόβιων και χερσαίων ασπόνδυλων, εκτός των ειδών που είναι παθογόνα για τον άνθρωπο ή τα ζώα, στην παραγωγή ιχθυέλαιου, στα οποία θα περιλαμβάνονται οι αστερίες και τα εκτρεφόμενα υδρόβια ασπόνδυλα εκτός από τα μαλάκια και τα καρκινοειδή.
               
            
                  (14)
               
               
                  Κατά συνέπεια, τα παραρτήματα I και X του κανονισμού (ΕΕ) αριθ. 142/2011 θα πρέπει να τροποποιηθούν ανάλογα.
               
            
                  (15)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα παραρτήματα I και X του κανονισμού (ΕΕ) αριθ. 142/2011 τροποποιούνται σύμφωνα με το παράρτημα του παρόντος κανονισμού.
      Άρθρο 2
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 8 Μαΐου 2017.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 300 της 14.11.2009, σ. 1.
      
         (2)  Κανονισμός (ΕΕ) αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (ΕΕ L 54 της 26.2.2011, σ. 1).
      
         (3)  Οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (ΕΕ L 328 της 24.11.2006, σ. 14).
      
         (4)  Κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εκρίζωσης ορισμένων μεταδοτικών σπογγωδών εγκεφαλοπαθειών (ΕΕ L 147 της 31.5.2001, σ. 1).
      
         ΠΑΡΑΡΤΗΜΑ
         Ο κανονισμός (ΕΕ) αριθ. 142/2011 τροποποιείται ως εξής:
         
                     1)
                  
                  
                     Το παράρτημα I τροποποιείται ως εξής:
                     
                                 α)
                              
                              
                                 το σημείο 7 αντικαθίσταται από το ακόλουθο κείμενο:
                                 «7.   “ιχθυάλευρο”: μεταποιημένη ζωική πρωτεΐνη που προέρχεται από υδρόβια ζώα, εξαιρουμένων των θαλάσσιων θηλαστικών, συμπεριλαμβανομένων των εκτρεφόμενων υδρόβιων ασπόνδυλων, ιδίως εκείνων που καλύπτονται από το άρθρο 3 παράγραφος 1 στοιχείο ε) της οδηγίας 2006/88/ΕΚ του Συμβουλίου (*1) και του αστερία του είδους Asterias rubens τα οποία αλιεύονται σε περιοχή παραγωγής μαλακίων·
                                 
                                    (*1)  Οδηγία 2006/88/EK του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (ΕΕ L 328 της 24.11.2006, σ. 14).»·"
						
                              
                           
                                 β)
                              
                              
                                 το σημείο 9 αντικαθίσταται από το ακόλουθο κείμενο:
                                 «9.   “ιχθυέλαιο”: έλαιο που προέρχεται από τη μεταποίηση υδρόβιων ζώων, εξαιρουμένων των θαλάσσιων θηλαστικών, συμπεριλαμβανομένων των εκτρεφόμενων υδρόβιων ασπόνδυλων, ιδίως εκείνων που καλύπτονται από το άρθρο 3 παράγραφος 1 στοιχείο ε) της οδηγίας 2006/88/ΕΚ και του αστερία του είδους Asterias rubens τα οποία αλιεύονται σε περιοχή παραγωγής μαλακίων, ή έλαιο από τη μεταποίηση ψαριών για κατανάλωση από τον άνθρωπο, το οποίο προορίζεται από τον υπεύθυνο επιχείρησης για σκοπούς άλλους εκτός της κατανάλωσης από τον άνθρωπο·».
                              
                           
               
                     2)
                  
                  
                     Το παράρτημα X κεφάλαιο II τμήμα 3(A) σημείο 2 αντικαθίσταται από το ακόλουθο κείμενο:
                     
                                 «2.
                              
                              
                                 Ιχθυέλαιο
                                 Για την παραγωγή ιχθυέλαιου επιτρέπεται να χρησιμοποιείται μόνο υλικό της κατηγορίας 3 που αναφέρεται στο άρθρο 10 στοιχεία θ), ι) και ια) του κανονισμού (ΕΚ) αριθ. 1069/2009 και υλικό της κατηγορίας 3 που προέρχεται από υδρόβια ζώα και αναφέρεται στο άρθρο 10 στοιχεία ε) και στ) του εν λόγω κανονισμού.».